Izvor: Vjeko Pavelka / N1

Velikogoričani koji su jučer oko 7.30 sati putovali ZET-ovom linijom 268 doživjeli su nesvakidašnju situaciju, a isfrustrirani njenim razvojem jedna od putnica proslijedila je dopis koji je poslan i u upravu ZET-a.

"Ušla sam u autobus koji je s glavnog kolodvora u Velikoj Gorici krenuo u 7:30 sati. Vožnja je tekla normalno sve do autobusne stanice u Velikom Polju. Naime, tada je u autobus ušao dečko od kojih 16 godina koji nije imao kartu. Naknadno nam je rekao da je izgubio pokaz dan prije i da ga nije stigao u tako kratkom roku ponovno izvaditi. Nisam točno vidjela što se događalo, niti kako je tekao njihov razgovor, jedino što sam vidjela je da vozač nije htio krenuti dok dečko ne kupi kartu" rekla je jedna putnica za VG Danas.

Mladi putnik bez karte ubrzo je shvatio da nema pregovora s vozačem te je samovoljno izašao iz busa rekavši vozaču da krene kako ljudi ne bi zakasnili na posao.



"Na opće iznenađenje svih putnika, vozač i dalje nije htio nastaviti vožnju. U autobusu je nastala pobuna, ljudi su zahtjevali da se priključimo prometu, jedna žena je čak htjela platiti kartu dečku, iako je on već napustio vozilo. Niti naše molbe, niti pozivanja na prava putnika koji su uredno platili svoju, vozač je odbijao nastaviti raditi svoj posao, za koji je natprosječno plaćen", kazala je putnica.



Sve što je putnicima preostalo je nastaviti put sljedećim autobusom koji je pristigao na stajalište nakon 20 minuta.